Salantų žydų holokausto vieta

Salantų miestelio žydų bendruomenės vyrų žudynių ir laidojimo vieta (nacionalinio reikšmingumo lygmens valstybės saugoma kultūros vertybė: unikalus kodas - , senas vertybės kodas – I50, senas kultūros paminklo Nr. IV383) – žydų holokausto vieta šiaurės rytinėje Kretingos rajono savivaldybės teritorijos dalyje, Žvainiuose (Imbarės seniūnija), 1,80 km į pietvakarius nuo Salantų, 0,69 km į vakarus nuo kelio Salantai–Imbarė, Salanto kairiajame krante.

Vieta  
Į pietvakarius nuo Salantų žydų kapinių, Salanto slėnio rytiniame pakraštyje. Teritorija pailga šiaurės rytų – pietvakarių kryptimi, apie 80 m ilgio ir 50–60 m pločio. Išilgai jos iškastas platus melioracijos kanalas, o šiaurės rytiniame krašte – didelė duobė. Duobės ir kanalo pakrantės apaugę krūmais ir menkaverčiais medžiais. Likusi teritorijos dalis dirvonuoja, naudojama šienavimui ir ganyklai. 

Pietrytiniame pakraštyje stūkso nedidelis, betoninis antkapinis paminklas, už kurio auga pušis. Priešais paminklą išmūryta akmenų sienelė, kuri  jungiasi su šalia esančia memorialine kompozicija Salantų partizanams atminti.

Į rytus nuo holokausto aukų kapavietės stūkso spygliuočių mišku apaugęs aukštumos kyšulys, kurio viršūnėje stovi paminklinis akmuo Salantų žydų bendruomenės holokaustui atminti.

Teritorijos plotas – 0,437 ha.

Į šiaurės rytus yra Salantų žydų senosios kapinės, į pietryčius – Žvainių paminklas partizanams.

Antkapinis paminklas 
Paminklas betoninis, ištęsto stačiakampio plano. Jo pagrindiniame fasade yra nuožulni plokštuma, kurioje įbetonuota horizontalaus stačiakampio pavidalo juodo šlifuoto akmens lenta su memorialiniu užrašu: 

FAŠISTINIO TERORO / AUKOS 1941. VI-VII

Paminklo aukštis – 42 cm, plotis – 66 cm, storis – 41 cm.

Paminklinis akmuo 
Paminklinis akmuo statmenas, šlifuotas, raudono granito, pastatytas ant dviejų pakopų postamento, pagrindiniu fasadu atsuktas į šiaurę. Priekinė plokštuma lygiu, šlifuotu paviršiumi. Ties jos viduriu pritvirtinta stačiakampė, horizontalaus formato, juodo poliruoto granito plokštė, kurios plokštumos viršutinėje dalyje iškalta Dovydo žvaigždė, o žemiau – 4 eilučių memorialinis užrašas jidiš ir lietuvių kalbomis:

דאָ אין יאָר 1941 דערהארגעט 405 ײדן 

ŠIOJE VIETOJE 1941 m. NUŽUDYTA 405 ŽYDAI.

Paminklo aukštis – 2,02 m, plotis – 1,08 m, storis – 48 cm.

Istorija 
1941 m. birželio 22 d. hitlerinės Vokietijos kariuomenei užėmus Salantus, slaptoji valstybės policija ir SS daliniai pirmosiomis karo dienomis suėmė visus miestelyje ir apylinkėje gyvenusius žydų tautybės gyventojus, kuriuos įkalino sinagogos teritorijoje įrengtame gete. Čia mirę arba nacių nužudyti žmonės buvo išvežami į Žvainių kaimą ir pakasami Salantų žydų kapinėse. Pradėję žydų žudynes, 1941 m. liepos mėnesio pirmoje pusėje naciai šalia žydų kapinių Salanto slėnyje nužudė ir užkasė per 150 Salantų žydų bendruomenės vyrų.

Holokausto aukoms atminti, holokausto aukų užkasimo vietoje XX  a. 6 dešimtmetyje buvo pastatytas nedidelis betoninis antkapinis paminklas. Šalia stūksančios kalvos viršūnėje „Taikos“ kolūkis 1967 m. birželio 3 d. atidengė paminklinį akmenį su užrašu: „Šiose vietose fašistiniai budeliai 1941 metais nužudė 405 žmones“ (paminklo autorius – akmentašys Kazimieras Orvidas). Atgimimo laikais holokausto vietas ženklinant naujais ženklais, 1992 m. užrašas buvo panaikintas, o jo vietoje prie paminklinio akmens pritvirtintos dvi stačiakampės, aliuminio lydinio memorialinės lentos su užrašais lietuvių ir jidiš kalbomis: „Šioje vietoje 1941 m. hitleriniai žmogžudžiai ir jų talkininkai nužudė 405 žydus – vyrus, moteris, vaikus“. Virš užrašo jidiš kalba buvusi išlieta Dovydo žvaigždė. Metalinėms lentoms dingus, prie paminklo buvo pritvirtinta iš akmens pagaminta memorialinė lenta.

Žudynių vieta 1970 m. buvo paskelbta vietinės reikšmės istorijos paminklu (numeris IV383), 1997 m. įrašyta į kultūros vertybių registro istorinių vietų sąrašą (registro kodas I50), 2005 m. pripažinta valstybės saugomu kultūros paveldo objektu. Nuo 2016 m. Salantų žydų žudynių vieta ir Salantų žydų senosios kapinės sudaro nacionalinio reikšmingumo lygmens registrinį kultūros paveldo objektų kompleksą (unikalus kodas 39404).

Literatūra 
 Julius Kanarskas. Kretingos krašto žydai. The Jews of the Kretinga area. – Kaunas, 2016. – P. 46-48, 67-68
 Julius Kanarskas. Dėl Salantų žydų žudynių vietos (10981) Žvainių kaime, Imbarės sen., Kretingos r. sav. (Istorinė pažyma). – Kretinga, 2016 03 01. – Kultūros paveldo centras
 Kretingos rajono gamtos ir kultūros paminklų katalogas. – Vilnius: Respublikinis žemėtvarkos projektavimo institutas, 1976. – Eil. Nr. 101
 Masinės žudynės Lietuvoje 1941–1944: dokumentų rinkinys. – Vilnius, 1973. – D. 2. – P. 146, 397.

Šaltiniai

Nuorodos 
 Salantų žydų žudynės Žvainių kaime: Holokausto Lietuvoje atlasas
 
 

Kretingos rajono paveldas
Salantų regioninio parko paveldas
Holokaustas Lietuvoje
Žvainiai